Diari Oficial de la Generalitat Valenciana


Sumari del DOGV 6296, del 24-06-2010 (2010/7056)

RESOLUCIÓ de 24 de maig de 2010, de la consellera de Justícia i Administracions Públiques, per la qual es ratifica l'acord d'extinció i el balanç de liquidació de la Fundación de la Comunitat Valenciana Vive Valencia.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6296

Data del DOGV
:   24-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/7056


Data del document
:   24-05-2010

Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 24 de maig de 2010, de la consellera de Justícia i Administracions Públiques, per la qual es ratifica l'acord d'extinció i el balanç de liquidació de la Fundación de la Comunitat Valenciana Vive Valencia. [2010/7056]  
Vist l'expedient sobre ratificació, pel Protectorat, de l'acord d'extinció adoptat pel Patronat de la Fundación de la Comunitat Valenciana Vive Valencia, així com el balanç de liquidació, resulten els següents,  
Fets  
Primer. En data 25 de setembre de 2009, segons Registre d'Entrada de la Conselleria de Justícia i Administracions Públiques, la Sra. Vanessa Bigata Rodríguez, en qualitat de mandatària verbal de la Fundación de la Comunitat Valenciana Vive Valencia, d'ara en avant la Fundació, va presentar escrit sol·licitant del Protectorat de Fundacions la ratificació de l'acord del Patronat de la Fundació, de data 25 de juny de 2009, d'extinció, a causa de la realització íntegra del fi fundacional.  
Segon. Per Resolució de data 30 de maig de 2007, de l'Il·lm. Sr. Secretari Autonòmic de Justícia, de la Conselleria de Justícia, Interior i Administracions Públiques, es reconeix, classifica i inscriu a la Fundació de la Comunitat Valenciana Vive València, de caràcter cultural.   
L'objecte i finalitat de la Fundació, segons els seus Estatuts, és desenrotllar, impulsar i organitzar tot tipus d'esdeveniments i manifestacions culturals, artístiques, lúdiques, esportives i qualssevol altres iniciatives que, amb motiu de la celebració, a la ciutat de València, de la Trenta-dosena Edició de l'America's Cup i amb vocació de transcendir al propi esdeveniment esportiu, permeten difondre i estendre el coneixement, en els seus distints vessants, de la ciutat seu i del conjunt de la Comunitat Valenciana, potenciant el seu atractiu tant com destinació turística com a nucli d'inversió i negocis, a la resta d'Espanya i al món, així com l'acostament i implantació, entre els diferents actors de la competició i els diversos col·lectius socials de la seu de la competició. A més, de les actuacions d'iniciativa pròpia, la Fundació realitzarà una labor de coordinació de les distintes accions promocionals desenrotllades amb institucions i entitats, públiques i privades, encaminades a la consecució dels objectius ressenyats relacionats amb l'esmentat esdeveniment.  
Tercer. La causa al·legada per a l'extinció de la Fundació és la realització íntegra del fi fundacional, alhora que el seu objecte principal era l'organització d'esdeveniments de diversa índole amb motiu de la celebració en la ciutat de València de la Trenta-dosena Edició de l'America's Cup, per la qual cosa finalitzada aquesta, es conclou que la Fundació ha realitzat íntegrament el fi fundacional.  
Quart. Segons el balanç de liquidació presentat per la Fundació, el patrimoni net de la mateixa, a data 30 de juny de 2009, és zero, no havent-hi obligacions pendents de pagament o de cobrament per la mateixa. La dotació fundacional per import de 30.000 € ha estat utilitzada per a compensar els excedents negatius dels exercicis 2007 i 2008 que van ascendir, respectivament, a 20.023,75 i 1.219,31 €, i per a l'abonament de despeses pendents de 2006.  
Cinqué. Esmenada la sol·licitud, en els termes requerits pel Servei d'Entitats Jurídiques, la Comissió de Protectorat, en la seua sessió d'11 maig del 2010, emet informe favorable, entre altres, el punt del dia corresponent a la ratificació de l'acord d'extinció, així com el balanç de liquidació, en els termes expressats en els apartats precedents.  
Fonaments de dret  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel que s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria li correspon exercir, entre altres, les competències en matèria de Fundacions.  
Segon. L'article 2 del Decret 139/2001, de 5 de setembre, del Govern Valencià, pel que s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana s'exerceix per la conselleria competent en matèria de Fundacions, i que li correspon al conseller la titularitat del Protectorat, sense perjudici de la possibilitat de la seua delegació o desconcentració.  
Tercer. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions es regirà pel que disposen els articles 31 i 32, de la Llei 50/2002, de 26 de desembre, de Fundacions:  
"article 31. Causes d'extinció  
La fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjudici del que disposen els articles 29 i 30 de la present Llei.  
d) Quan així resulte de la fusió, a què es refereix l'article anterior.  
e) Quan concórrega qualsevol altra causa prevista en l'acte constitutiu o en els Estatuts.  
f) Quan concórrega qualsevol altra causa establida en les lleis.  
Article 32. Formes d'extinció  
1. En el supòsit del paràgraf a), de l'article anterior, la fundació s'extingirà de ple dret.  
2. En els supòsits previstos en els paràgrafs b), c) i e) de l'article anterior, l'extinció de la fundació requerirà l'acord del Patronat, ratificat pel Protectorat. Si no haguera acord del Patronat, o aquest fóra ratificat pel Protectorat, o pel Patronat, segons els casos.  
3. En el supòsit del paràgraf f), de l'article anterior, es requerirà resolució judicial motivada.  
4. L'acord d'extinció o, si fa al cas, la resolució judicial, s'inscriuran en el corresponent Registre de Fundacions."  
Quart. L'article 26 de la Llei 8/1998, de 9 de desembre, de Fundacions de la Comunitat Valenciana disposa:  
"1. L'extinció de la fundació, llevat dels supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel Patronat de la Fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat d'aquelles que calguen per a la liquidació. Acabades les operacions, es formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat.  
Recaiguda aquesta, es procedirà a complir el que disposa l'apartat següent, per a finalitzar la liquidació. Conclosa aquesta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre, a què s'acompanyarà el certificat de l'acord aprovatori del balanç de liquidació; la ratificació del mateix pel Protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la Fundació en el Registre, si resulten operacions pendents d'execució o formalització, haurà de ser duta a terme pel Protectorat.  
2. Els béns i drets resultants de la liquidació es destinaran a les fundacions o a les entitats no lucratives, públiques o privades, que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen estat designats en el negoci fundacional o en els Estatuts de la fundació extingida. Si no n'hi ha, aquesta destinació, podrà ser decidit, en favor de les mateixes fundacions i entitats esmentades, pel Patronat, quan tinga reconeguda aquesta facultat pel fundador, i, a falta d'aqueixa facultat, correspondrà al Protectorat complir aqueixa comesa."  
Cinqué. Per tot això, a la vista de la documentació presentada, i d'acord amb allò que s'ha informat per la Comissió de Protectorat, de data 11 maig de 2009, no s'aprecia motiu per a la denegació de la ratificació de l'acord d'extinció i balanç de liquidació sol·licitada.  
Vistos els preceptes legals citats i la resta de generals de pertinent aplicació, resolc:  
Primer  
Ratificar l'Acord d'extinció de la Fundación de la Comunitat Valenciana Vive Valencia, adoptat pel Patronat d'aquesta, en data 25 de juny de 2009, així com el corresponent balanç de liquidació en els termes descrits en el fet Quart de la present Resolució.  
Segon  
Inscriure al Registre de Fundacions de la Comunitat Valenciana la ratificació de l'Acord d'extinció i liquidació de la Fundación de la Comunitat Valenciana Vive Valencia   
Sense perjudici de l'anterior, es recorda a la Fundació que correspon al Patronat d'aquesta cursar la pertinent sol·licitud de baixa registral, en els termes que preveu l'article 26 de la Llei 8/1998, de 9 de desembre de Fundacions de la Comunitat Valenciana, transcrit en el fonament de Dret Quart.  
Notifiqueu la present Resolució, que és definitiva en via administrativa, amb l'advertència que contra ella podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici de poder interposar, si fa al cas, recurs potestatiu de reposició, en el termini d'un mes, davant de la consellera de Justícia i Administracions Públiques, així com qualsevol altre recurs que s'estime procedent.  
València, 24 de maig de 2010.- la consellera de Justícia i Administracions Públiques: Paula Sánchez de León Guardiola.